text: ДЕЛЕГИРАН РЕГЛАМЕНТ (ЕС) № 811/2013 НА КОМИСИЯТА
  от 18 февруари 2013 година
  за допълване на Директива 2010/30/ЕС на Европейския парламент и на Съвета по отношение на енергийното етикетиране на отоплителни топлоизточници, комбинирани топлоизточници, комплекти от отоплителен топлоизточник, регулатор на температурата и слънчево съоръжение и комплекти от комбиниран топлоизточник, регулатор на температурата и слънчево съоръжение
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2010/30/ЕС на Европейския парламент и на Съвета от 19 май 2010 г. относно посочването на консумацията на енергия и на други ресурси от продукти, свързани с енергопотреблението, върху етикети и в стандартна информация за продуктите (1), и по-специално член 10 от нея,
  като има предвид, че:
  (1)
  Директива 2010/30/ЕС изисква Комисията да приема делегирани актове относно етикетирането на продукти, свързани с енергопотреблението, които притежават значителен потенциал за икономии на енергия, но показват значителни различия по отношение на енергийната ефективност при еквивалентни функции.
  (2)
  Енергията, консумирана от отоплителни топлоизточници и от комбинирани топлоизточници за отопление и БГВ, има значителен дял в общото потребление на енергия в Съюза. Отоплителните и комбинираните топлоизточници с еквивалентни функции, показват значителни различия по отношение на енергийната ефективност. Възможностите за намаляване на тяхното потребление на енергия са съществени и включват комбинирането им с подходящи регулатори на температурата и слънчеви съоръжения. Поради това отоплителните и комбинираните топлоизточници, както и комплектите, включващи такива топлогенератори заедно с регулатори на температурата и слънчеви съоръжения, следва да бъдат обхванати от изисквания за енергийно етикетиране.
  (3)
  Отоплителните и комбинирани топлоизточници, проектирани да използват предимно газообразни или течни горива (над 50 %), произведени от биомаса, имат специфични технически характеристики, които изискват допълнителни технически, икономически и екологични анализи. В зависимост от резултатите на тези анализи, изискванията за енергийно етикетиране на тези топлоизточници следва да бъдат определени на по-късен етап, ако е необходимо.
  (4)
  Следва да се определят хармонизирани разпоредби за етикетирането и стандартната информация за продукта относно енергийната ефективност на отоплителните и комбинираните топлоизточници, за да се създадат стимули за производителите да подобряват енергийната ефективност на тези топлоизточници, да се насърчат крайните потребители да купуват енергоефективни продукти и да се подпомогне функционирането на вътрешния пазар.
  (5)
  За да се насърчи постигането на значителни икономии на енергия и разходи за всички видове топлоизточници с настоящия регламент следва да се въведе нова скала за етикетиране от A++ до G на отоплителните характеристики на отоплителни котли, когенерационни агрегати, термопомпени агрегати, комбинирани котли за отопление и БГВ и комбинирани термопомпени агрегати. Докато класовете от А до G обхващат различни видове конвенционални котли, когато не са комбинирани с технологии за когенерация или с използване на възобновяеми енергийни източници, класовете A+ и A++ следва да насърчават използването на когенерационни технологии и технологии за възобновяеми енергийни източници.
  (6)
  Освен това следва да бъде въведена нова скала A-G за етикетиране на характеристиките относно функцията за подгряване на вода на комбинирани котли за отопление и БГВ и на комбинирани термопомпени агрегати, в съответствие с Делегиран регламент (ЕС) № 812/2013. на Комисията от 18 февруари 2013 г. за допълване на Директива 2010/30/ЕС на Европейския парламент и на Съвета по отношение на енергийното етикетиране на водоподгреватели, топлоакумулиращи резервоари за гореща вода и комплекти от водоподгревател и слънчево съоръжение (2).
  (7)
  Четири години по-късно следва да се добавят класове A+++ и A+ към съответните скали за функциите на сезонно отопление и подгряване на вода (освен ако прегледът на регламента посочи необходимост от други мерки), за да се ускори разпространението на пазара на високоефективни отоплителни и комбинирани топлоизточници, използващи възобновяеми енергийни източници.
  (8)
  Настоящият регламент следва да гарантира, че потребителите получават по-точна сравнителна информация за ефективността на отоплителните термопомпени агрегати, основана на метод за изчисляване и измерване на сезонната ефективност за три европейски климатични зони. Комисията възложи на европейските организации по стандартизация да проучат дали подобен метод трябва да се разработи за други топлоизточници. При преразглеждането на настоящия регламент може да бъде разгледана възможността за въвеждане на стандартизиран европейски сезон за отоплителни котли, когенерационни агрегати и слънчеви съоръжения.
  (9)
  Нивото на шума на топлоизточника може да бъде важен фактор за крайните потребители. Информация за нивата на шум следва да се включва в етикетите на отоплителни и комбинирани топлоизточници.
  (10)
  Очаква се комбинираното действие на разпоредбите на настоящия регламент и Регламент (ЕС) № 813/2013 от 2 август 2013 г. за прилагане на Директива 2009/125/ЕО на Европейския парламент и на Съвета по отношение на изискванията за екопроектиране за отоплителни топлоизточници и комбинирани топлоизточници (3) да доведе до прогнозирани годишни икономии на енергия от около 1 900 PJ (около 45 Mtoe) до 2020 г., съответстващи на около 110 Mt емисии на CO2, в сравнение със сценарий, при който не се предприемат никакви мерки.
  (11)
  Информацията, предоставена върху етикета, следва да бъде получена чрез надеждни, точни и възпроизводими процедури на измерване и изчисляване, които са съобразени с признатото най-съвременно техническо равнище на измервателните и изчислителните методи, включително и с хармонизираните стандарти, в случаите, в които съществуват такива, приети от европейските организации по стандартизация по искане на Комисията, в съответствие с разпоредбите, определени в Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти, както и на правила относно услугите в информационното общество (4), за целите на създаване на изисквания за екопроектиране.
  (12)
  С настоящия регламент следва да се определи единно оформление и съдържание на етикетите на отоплителни и комбинирани топлоизточници.
  (13)
  Освен това с настоящия регламент следва да се определят изисквания към продуктовия фиш и техническата документация за отоплителни и комбинирани топлоизточници.
  (14)
  С настоящия регламент следва също да се определят изисквания относно информацията, която трябва да се предоставя при продажби от разстояние под каквато и да е форма на отоплителни и комбинирани топлоизточници и във всички реклами и технически материали с рекламен характер за тези топлоизточници.
  (15)
  В допълнение към продуктовите етикети и фишове за самостоятелни и комбинирани топлоизточници, предвидени с настоящия регламент, с помощта на етикети и фишове на комплекти, основаващи се на продуктови фишове от доставчиците, следва да се гарантира лесен достъп за крайния потребител до информация за енергийната ефективност на комплекти, комбиниращи топлоизточници със слънчеви съоръжения и/или регулатори на температурата. Най-ефективният клас A+++ може да бъде постигнат от такива комплекти.
  (16)
  Уместно е да се предвиди преразглеждане на разпоредбите на настоящия регламент с оглед на техническия напредък,
  ПРИЕ НАСТОЯЩИЯ РЕГЛАМЕНТ:
  Член 1
  Предмет и обхват
  1. Настоящият регламент определя изисквания относно енергийното етикетиране на отоплителни и комбинирани топлоизточници с номинална топлинна мощност ≤ 70 kW, комплекти от топлоизточници с номинална топлинна мощност ≤ 70 kW, регулатори на температурата и слънчеви съоръжения, както и комплекти от комбинирани топлоизточници с номинална топлинна мощност ≤ 70 kW, регулатори на температурата и слънчеви съоръжения, както и относно осигуряването на допълнителна продуктова информация за тях.
  2. Настоящият регламент не се прилага за:
  а)
  топлоизточници, специално проектирани да използват газообразни или течни горива, произведени основно от биомаса;
  б)
  топлоизточници, използващи твърди горива;
  в)
  топлоизточници, попадащи в обхвата на Директива 2010/75/ЕС на Европейския парламент и на Съвета (5);
  г)
  топлоизточници, произвеждащи топлина само с цел осигуряване на гореща питейна вода или гореща вода за санитарни нужди;
  д)
  топлоизточници за отопление и подаване на газообразни топлоносители като пара или въздух;
  е)
  отоплителни когенерационни агрегати с максимална електрическа мощност от 50 kW или повече.
  Член 2
  Определения
  В допълнение към определенията, предоставени в член 2 от Директива 2010/30/ЕО, за целите на настоящия регламент се прилагат следните определения:
  1)
  „топлоизточник“ означава отоплителен топлоизточник или комбиниран топлоизточник за отопление и БГВ;
  2)
  „отоплителен топлоизточник“ означава съоръжение, което
  а)
  осигурява топлина за водна централна отоплителна инсталация, за да се постигне и поддържа желаното ниво на температурата в затворено пространство като сграда, жилище или стая, и
  б)
  е оборудвано с един или повече топлогенератори;
  3)
  „комбиниран топлоизточник (за отопление и БГВ)“ означава топлоизточник, който е проектиран да осигурява също гореща вода за питейни или санитарни нужди при зададени стойности на температурата, количествата и дебита в даден интервал от време и който се свързва към външен източник на вода за питейни или санитарни нужди;
  4)
  „водна централна отоплителна инсталация“ означава система, използваща вода като топлоносител, чрез който централно произведената топлина се доставя до отоплителни тела с цел отопление на сгради или на части от тях;
  5)
  „топлогенератор“ означава онази част от топлоизточника, която произвежда топлина посредством един или няколко от следните процеси:
  а)
  изгаряне на изкопаеми горива и/или горива от биомаса;
  б)
  използване на ефекта на Джаул-Ленц в електросъпротивителни нагреватели;
  в)
  улавяне на топлина от въздушната, водната или почвената заобикаляща среда и/или на отпадна топлина;
  6)
  „номинална топлинна мощност“ (Prated) означава обявената топлинна мощност, изразена в kW, на топлоизточник, използван за отопление на помещения и, ако е приложимо, за подгряване на вода при стандартни условия; за отоплителните термопомпени и комбинирани агрегати стандартните условия за определяне на номиналната топлинна мощност са изчислителните проектни условия, съгласно посоченото в приложение VII, таблица 10;
  7)
  „стандартни условия“ означава условията на експлоатация на топлоизточниците при средни климатични условия, използвани за определяне на номиналната топлинна мощност, сезонната отоплителна енергийна ефективност, сезонната енергийна ефективност при подгряване на вода, както и нивото на шума;
  8)
  „биомаса“ означава биоразградимата част на продукти, отпадъци и остатъци от биологичен произход от селското стопанство (включително вещества с растителен и животински произход), горското стопанство и свързаните с тях отрасли, включително рибарство и аквакултури, както и биоразградимата част на промишлени и битови отпадъци;
  9)
  „гориво от биомаса“ означава газообразно или течно гориво, произведено от биомаса;
  10)
  „изкопаемо гориво“ означава течно или газообразно изкопаемо гориво с органичен произход;
  11)
  „отоплителен когенерационен агрегат“ означава съоръжение, произвеждащо едновременно топлинна енергия и електроенергия в рамките на един и същ процес;
  12)
  „регулатор на температурата“ означава оборудване, което дава възможност на крайния потребител да следи и задава стойности и график на работа с цел постигане на желаната температура на вътрешния въздух и което предава съответните данни, до регулиращата система на топлоизточника, например до неговия процесор, като по този начин подпомага регулирането на температурата(-ите) на вътрешния въздух;
  13)
  „слънчево съоръжение“ означава изцяло слънчева система, слънчев колектор, топлоакумулиращ резервоар за гореща вода или помпа, включена в колекторния контур, като всяко от тези устройства се предлага самостоятелно на пазара;
  14)
  „изцяло слънчева система“ означава устройство, което е оборудвано с един или повече слънчеви колектори и топлоакумулиращи резервоари за гореща вода и евентуално помпи в колекторния контур и други елементи, което се предлага на пазара като единна система и не е оборудвано с топлогенератор, с изключение евентуално на един или повече резервни потопяеми водонагреватели;
  15)
  „слънчев колектор“ означава устройство, предназначено да поглъща глобалното слънчево облъчване и да предава така получената топлинна енергия на флуид, преминаващ през него;
  16)
  „топлоакумулиращ резервоар за гореща вода“ означава резервоар за гореща вода за БГВ и/или отоплителни цели, включително всякакви добавки, който няма собствен топлогенератор, с изключение евентуално на един или повече резервни потопяеми водонагреватели;
  17)
  „слънчев топлоакумулиращ резервоар за гореща вода“ означава резервоар за гореща вода за БГВ, който съхранява топлинна енергия, произведена от един или повече слънчеви колектори;
  18)
  „резервен потопяем водонагревател“ е електросъпротивителен нагревател, използващ ефекта на Джаул-Ленц, който е съставна част на резервоар за гореща вода и генерира топлина само когато захранването от външен топлинен източник е прекъснато (включително през периодите за поддръжка) или при авария на външния топлинен източни; или който е съставна част на резервоар за гореща вода към слънчева инсталация и осигурява топлина, когато слънчевата енергия е недостатъчна за постигане на желаното равнище на комфорт;
  19)
  „комплект от отоплителен топлоизточник, регулатор на температурата и слънчево съоръжение“ означава комплект от продукти, предлаган на крайния потребител, съдържащ един или повече топлоизточници, заедно с един или повече регулатори на температурата и/или една или повече слънчеви съоръжения;
  20)
  „комплект от комбиниран топлоизточник за отопление и БГВ, регулатор на температурата и/или слънчево съоръжение“ означава комплект от продукти, предлаган на крайния потребител, съдържащ един или повече топлоизточници, заедно с един или повече регулатори на температурата и/или едно или повече слънчеви съоръжения;
  21)
  „сезонна енергийна ефективност при отопление“ (ηs ), изразена в %, представлява отношението на необходимото в даден сезон отопление, осигурявано чрез отоплителен топлоизточник, комбиниран топлоизточник, комплект от отоплителен топлоизточник, регулатор на температурата и слънчево съоръжение или комплект от комбиниран топлоизточник, регулатор на температурата и слънчево съоръжение, към годишното количество енергия, използвано за покриване на този товар;
  22)
  „енергийна ефективност при подгряване на вода“ (ηwh ), изразена в %, представлява отношението на полезната енергия във водата за питейни или санитарни нужди, осигурена от комбиниран топлоизточник за отопление и БГВ или от комплект от комбиниран топлоизточник, регулатор на температурата и слънчево съоръжение, към енергията, необходима за нейното генериране;
  23)
  „ниво на шума“ (LWA ) означава ниво на звуковата мощност по крива А в помещение и/или на открито, изразено в dB.
  Допълнителни определения за целите на приложения II-VIII са посочени в приложение I.
  Член 3
  Отговорности на доставчиците и график
  1. От 26 септември 2015 г. доставчиците, предлагащи на пазара или пускащи в експлоатация топлоизточници, включително такива, интегрирани в комплекти от отоплителен топлоизточник, регулатор на температурата и слънчево съоръжение, следва да гарантират, че:
  а)
  всеки отоплителен топлоизточник е снабден с отпечатан етикет, съответстващ на формата и съдържащ информацията, установени в точка 1.1 на приложение III, в съответствие с класовете на сезонна енергийна ефективност при отопление, посочени в точка 1 от приложение II, като: за отоплителни термопомпени агрегати отпечатаният етикет е наличен поне върху опаковката на топлогенератора; за топлоизточници, които са предназначени да се използват като част от комплект, съдържащ отоплителен топлоизточник, регулатор на температурата и слънчево съоръжение, всеки отоплителен топлоизточник е снабден с втори етикет, съответстващ на формата и съдържащ информацията, установени в точка 3 от приложение III;
  б)
  всеки отоплителен топлоизточник е снабден с продуктов фиш, както е посочено в точка 1 от приложение IV, като: за отоплителни термопомпени агрегати продуктовият фиш е наличен поне за топлогенератора; за отоплителни топлоизточници, които са предназначени да се използват като част от комплект, съдържащ отоплителен топлоизточник, регулатор на температурата и слънчево съоръжение, следва да се осигурява втори фиш, както е посочено в приложение IV, точка 5;
  в)
  техническата документация, посочена в точка 1 от приложение V, се предоставя на органите на държавите членки и на Комисията при поискване от тяхна страна;
  г)
  във всеки рекламен материал, отнасящ се до конкретен модел отоплителен топлоизточник и съдържащ информация за енергийните характеристики или цената, се посочва класът на сезонна енергийна ефективност при отопление при средни климатични условия за съответния модел;
  д)
  във всеки технически рекламен материал, отнасящ се до конкретен модел отоплителен топлоизточник и описващ неговите конкретни технически параметри, се посочва класът на сезонна енергийна ефективност при отопление при средни климатични условия за съответния модел;
  От 26 септември 2019 г. всеки отоплителен топлоизточник трябва да е снабден с отпечатан етикет, имащ формата и съдържащ информацията, установени в точка 1.2 на приложение III, в съответствие с класовете на сезонна енергийна ефективност при отопление, посочени в точка 1 от приложение II, като: за отоплителни термопомпени агрегати отпечатаният етикет се осигурява поне върху опаковката на топлогенератора;
  2. От 26 септември 2015 г. доставчиците, предлагащи на пазара или пускащи в експлоатация комбинирани топлоизточници, включително такива, интегрирани в комплекти от комбиниран топлоизточник, регулатор на температурата и слънчево съоръжение, следва да гарантират, че:
  а)
  всеки комбиниран топлоизточник е снабден с отпечатан етикет, съответстващ на формата и съдържащ информацията, установени в точка 2,1 на приложение III, в съответствие с класовете на сезонна енергийна ефективност при отопление и класовете на енергийна ефективност при подгряване на вода, посочени в точки 1 и 2 от приложение II, като: за комбинирани термопомпени агрегати отпечатаният етикет се осигурява поне върху опаковката на топлогенератора; за комбинирани топлоизточници, които са предназначени да се използват като част от комплект, съдържащ комбиниран топлоизточник за отопление и БГВ, регулатор на температурата и слънчево съоръжение, всеки комбиниран топлоизточник за отопление и БГВ е снабден с втори етикет, съответстващ на формата и съдържащ информацията, установени в точка 4 от приложение III;
  б)
  всеки комбиниран топлоизточник за отопление и БГВ е снабден с продуктов фиш, както е посочено в точка 2 от приложение IV, като: за комбинирани термопомпени агрегати продуктовият фиш се осигурява поне за топлогенератора; за комбинирани топлоизточници, които са предназначени да се използват като част от комплект, съдържащ комбиниран топлоизточник за отопление и БГВ, регулатор на температурата и слънчево, се осигурява втори фиш, както е посочено в приложение IV, точка 6;
  в)
  техническата документация, посочена в точка 2 от приложение V, се предоставя на органите на държавите членки и на Комисията при поискване от тяхна страна;
  г)
  във всеки рекламен материал, отнасящ се до конкретен модел комбиниран топлоизточник и съдържащ информация за енергийните характеристики или цената, се посочва класът на сезонна енергийна ефективност при отопление и класът на енергийна ефективност при подгряване на вода при средни климатични условия за съответния модел;
  д)
  във всеки технически рекламен материал, отнасящ се до конкретен модел комбиниран топлоизточник и описващ неговите конкретни технически параметри, се посочва класът на сезонна енергийна ефективност при отопление и класът на енергийна ефективност при подгряване на вода при средни климатични условия за съответния модел;
  От 26 септември 2019 г. всеки комбиниран топлоизточник трябва да е снабден с отпечатан етикет, имащ формата и съдържащ информацията, установени в точка 2,2 на приложение III, в съответствие с класовете на сезонна енергийна ефективност при отопление и класовете на енергийна ефективност при подгряване на вода, посочени в точки 1 и 2 от приложение II, като: за комбинираните термопомпени агрегати отпечатаният етикет се осигурява поне върху опаковката на топлогенератора;
  3. От 26 септември 2015 г. доставчиците, предлагащи на пазара или пускащи в експлоатация регулатори на температурата, следва да гарантират, че:
  а)
  е осигурен продуктов фиш, както е посочено в приложение IV, точка 3;
  б)
  техническата документация, посочена в точка 3 от приложение V, се предоставя на органите на държавите членки и на Комисията при поискване от тяхна страна.
  4. От 26 септември 2015 г. доставчиците, предлагащи на пазара или пускащи в експлоатация слънчеви съоръжения, следва да гарантират, че:
  а)
  е осигурен продуктов фиш, както е посочено в приложение IV, точка 4;
  б)
  техническата документация, посочена в точка 4 от приложение V, се предоставя на органите на държавите членки и на Комисията при поискване от тяхна страна.
  5. От 26 септември 2015 г. доставчиците, предлагащи на пазара или пускащи в експлоатация комплекти от отоплителен топлоизточник, регулатор на температурата и слънчево съоръжение, следва да гарантират, че:
  а)
  е осигурен печатен етикет, чиито формат и съдържание отговарят на определеното в точка 3 от приложение III, за всеки комплект от отоплителен топлоизточник, регулатор на температурата и слънчево съоръжение, съответстващ на класовете на сезонна отоплителна енергийна ефективност, определени в точка 1 от приложение II;
  б)
  е осигурен продуктов фиш, както е посочено в приложение IV, точка 5, за всеки комплект от отоплителен топлоизточник, регулатор на температурата и слънчево съоръжение;
  в)
  техническата документация, посочена в точка 5 от приложение V, се предоставя на органите на държавите членки и на Комисията при поискване от тяхна страна;
  г)
  във всеки рекламен материал за даден комплект от отоплителен топлоизточник, регулатор на температурата и слънчево съоръжение, който съдържа информация относно енергийните характеристики или цената, се посочва класът на сезонна отоплителна енергийна ефективност на съответния модел при средни климатични условия;
  д)
  във всеки технически материал с рекламен характер, засягащ даден комплект от отоплителен топлоизточник, регулатор на температурата и слънчево съоръжение и описващ неговите специфични технически параметри, се посочва класът на сезонна отоплителна енергийна ефективност на съответния модел при средни климатични условия.
  6. От 26 септември 2015 г. доставчиците, предлагащи на пазара или пускащи в експлоатация комплекти от комбиниран топлоизточник, регулатор на температурата и слънчево съоръжение, следва да гарантират, че:
  а)
  е осигурен печатен етикет, чиито формат и съдържание отговарят на определеното в точка 4 от приложение III, за всеки комплект от комбиниран топлоизточник, регулатор на температурата и слънчево съоръжение, съответстващ на класовете на сезонна отоплителна енергийна ефективност и класовете на ефективност при подгряване на вода, определени в точки 1 и 2 от приложение II;
  б)
  е осигурен продуктов фиш, както е посочено в приложение IV, точка 6, за всеки комплект от комбиниран топлоизточник, регулатор на температурата и слънчево съоръжение;
  в)
  техническата документация, посочена в точка 6 от приложение V, се предоставя на органите на държавите членки и на Комисията при поискване от тяхна страна;
  г)
  във всеки рекламен материал за даден комплект от комбиниран топлоизточник, регулатор на температурата и слънчево съоръжение, който съдържа информация относно енергийните характеристики или цената, се посочва класът на сезонна отоплителна енергийна ефективност и класът на енергийна ефективност при подгряване на вода на съответния модел при средни климатични условия;
  д)
  във всеки технически материал с рекламен характер, засягащ даден комплект от комбиниран топлоизточник, регулатор на температурата и слънчево съоръжение и описващ неговите специфични технически параметри, се посочва класът на сезонна отоплителна енергийна ефективност и класът на енергийна ефективност при подгряване на вода на съответния модел при средни климатични условия.
  Член 4
  Отговорности на търговците
  1. Търговците на отоплителни топлоизточници гарантират, че:
  а)
  на мястото на продажба отоплителният топлоизточник носи етикета, осигурен от доставчиците в съответствие с член 3, параграф 1, както е предвидено в точка 1 от приложение III, и поставен върху предната външна страна на уреда така, че да е добре видим;
  б)
  когато не се очаква, че крайният потребител ще има възможност да разгледа отоплителните топлоизточници, които се предлагат за продажба, дават се под наем или се предлагат на изплащане, те се предлагат с информация, която се предоставя от доставчиците съгласно точка 1 от приложение VI;
  в)
  във всеки рекламен материал, отнасящ се до конкретен модел отоплителен топлоизточник и съдържащ информация за енергийните характеристики или цената, се посочва класът на сезонна енергийна ефективност при отопление при средни климатични условия за съответния модел;
  г)
  във всеки технически рекламен материал, отнасящ се до конкретен модел отоплителен топлоизточник и описващ неговите конкретни технически параметри, се посочва класът на сезонна енергийна ефективност при отопление при средни климатични условия за съответния модел.
  2. Търговците на комбинирани топлоизточници гарантират, че:
  а)
  на мястото на продажба комбинираният топлоизточник за отопление и БГВ носи етикета, осигурен от доставчиците в съответствие с член 3, параграф 2, както е предвидено точка 2 от приложение III, и поставен върху предната външна страна на уреда така, че да е добре видим;
  б)
  когато не се очаква, че крайният потребител ще има възможност да разгледа комбинираните топлоизточници, които се предлагат за продажба, дават се под наем или се предлагат на изплащане, те се предлагат с информация, която се предоставя от доставчиците съгласно точка 2 от приложение VI;
  в)
  във всеки рекламен материал, отнасящ се до конкретен модел комбиниран топлоизточник и съдържащ информация за енергийните характеристики или цената, се посочва класът на сезонна енергийна ефективност при отопление и класът на енергийна ефективност при подгряване на вода при средни климатични условия за съответния модел;
  г)
  във всеки технически рекламен материал, отнасящ се до конкретен модел комбиниран топлоизточник и описващ неговите конкретни технически параметри, се посочва класът на сезонна енергийна ефективност при отопление и класът на енергийна ефективност при подгряване на вода при средни климатични условия за съответния модел.
  3. Търговците, предлагащи комплекти от продукти, съдържащи отоплителен топлоизточник, регулатор на температурата и слънчево съоръжение, трябва да гарантират на базата на етикетите и фишовете, предоставени от доставчиците в съответствие с член 3, параграфи 1, 3, 4 и 5, че:
  а)
  сезонната отоплителна енергийна ефективност и съответно класът на сезонна енергийна ефективност при отопление са посочени във всяка оферта за конкретен комплект при средни, по-студени или по-топли климатични условия (според случая), като върху комплекта се вижда етикетът, определен в точка 3 от приложение III, и се осигурява фишът, определен в точка 5 от приложение IV, надлежно попълнени в съответствие с характеристиките на този комплект;
  б)
  комплекти от отоплителен топлоизточник, регулатор на температурата и слънчево съоръжение, предлагани за закупуване, под наем или за закупуване на изплащане, когато не може да се очаква, че крайният потребител ще има възможност да разгледа комплекта преди придобиването му, се предлагат на пазара с информацията, изисквана съгласно точка 3 от приложение VI;
  в)
  във всеки рекламен материал за даден комплект от отоплителен топлоизточник, регулатор на температурата и слънчево съоръжение, който съдържа информация относно енергийните характеристики или цената, се посочва класът на сезонна отоплителна енергийна ефективност на съответния модел при средни климатични условия;
  г)
  във всеки технически материал с рекламен характер, засягащ даден комплект от отоплителен топлоизточник, регулатор на температурата и слънчево съоръжение и описващ неговите специфични технически параметри, се посочва класът на сезонна отоплителна енергийна ефективност на съответния модел при средни климатични условия.
  4. Търговците, предлагащи комплекти от продукти, съдържащи комбиниран топлоизточник за отопление и БГВ, регулатор на температурата и слънчево съоръжение, трябва да гарантират на базата на етикетите и фишовете, предоставени от доставчиците в съответствие с член 3, параграфи 2,3,4 и 6, че:
  а)
  сезонната отоплителна енергийна ефективност, енергийната ефективност при подгряване на вода, класът на сезонна отоплителна енергийна ефективност и класът на енергийна ефективност при подгряване на вода са посочени във всяка оферта за конкретен комплект, съдържащ комбиниран топлоизточник за отопление и БГВ, регулатор на температурата, слънчево съоръжение и съоръжение за допълнително оползотворяване на топлина от димните газове, при средни, по-студени или по-топли климатични условия (според случая), като върху комплекта се вижда етикетът, съгласно определеното в точка 4 от приложение III, и се предоставя фишът, съгласно определеното в точка 6 от приложение IV, надлежно попълнени в съответствие с характеристиките на този комплект;
  б)
  комплекти от комбиниран топлоизточник, регулатор на температурата и слънчево съоръжение, предлагани за закупуване, под наем или за закупуване на изплащане, когато не може да се очаква, че крайният потребител ще има възможност да разгледа комплекта преди придобиването му, се предлагат на пазара с информацията, изисквана съгласно точка 6 от приложение VI;
  в)
  във всеки рекламен материал за даден комплект от комбиниран топлоизточник, регулатор на температурата и слънчево съоръжение, който съдържа информация относно енергийните характеристики или цената, се посочва класът на сезонна отоплителна енергийна ефективност и класът на енергийна ефективност при подгряване на вода на съответния модел при средни климатични условия;
  г)
  във всеки технически материал с рекламен характер, засягащ даден комплект от комбиниран топлоизточник, регулатор на температурата и слънчево съоръжение и описващ неговите специфични технически параметри, се посочва класът на сезонна отоплителна енергийна ефективност и класът на енергийна ефективност при подгряване на вода на съответния модел при средни климатични условия.
  Член 5
  Методи за измерване и изчисляване
  Предоставяната по членове 3 и 4 информация трябва да е получена чрез надеждни, точни и възпроизводими методики на измерване и изчисляване, които се основават на признатите съвременни методи на измерване и изчисляване, както е посочено в приложение VII.
  Член 6
  Процедура за проверка с цел надзор върху пазара
  Държавите членки прилагат процедурата, определена в приложение VIII, когато оценяват съответствието на обявения клас на сезонна енергийна ефективност при отопление, клас на енергийна ефективност при подгряване на вода, сезонната отоплителна енергийна ефективност, енергийната ефективност при подгряване на вода и нивото на шума на топлоизточници.
  Член 7
  Преглед
  С оглед на техническия напредък Комисията ще извърши преглед настоящия регламент не по-късно от пет години след неговото влизане в сила. При прегледа по-специално трябва да се оценят всички съществени промени в пазарните дялове на различните видове топлоизточници във връзка с етикетите, определени в точка 1.2 и точка 2.2 от приложение III, доколко е осъществимо и полезно да се посочва енергийна ефективност на топлоизточници, различни от термопомпи, на базата на стандартизирани отоплителни сезони, доколко са целесъобразни фишовете и етикетите за комплекти, посочени в точки 3 и 4 от приложение III, и точки 5 и 6 на приложение IV, както и доколко е уместно да бъде включено съоръжение за допълнително оползотворяване на топлина от димните газове в обхвата на настоящия регламент.
  Член 8
  Влизане в сила и прилагане
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 18 февруари 2013 година.